अजित सिंह को इस बात का श्रेय दिया जा सकता है कि वे अपनी सभा में खुलकर बोल रहे हैं कि हिन्दू मुस्लिम बंटवारा हुआ तो ये इलाक़ा बरबाद हो जाएगा. आपस में नहीं लड़ना है. फिर से एक होना है. वे कैराना का ज़िक्र करते हैं कि रोज़गार और व्यापारिक अवसरों के लिए होने वाले पलायन को सांप्रदायिक रंग देना ग़लत है. अजित सिंह ही नहीं राष्ट्रीय लोकदल के मंच से छोटे नेता भी अपने भाषणों में प्रायश्चित करते रहे. समझाते रहे कि अब हिन्दू मुस्लिम झगड़ा मत करना. इससे हमारा बहुत नुक़सान हुआ है.